Document ID: 32007D0074

KOMMISSIONENS BESLUTNING
af 21. december 2006
om fastsættelse af harmoniserede referenceværdier for effektiviteten ved separat produktion af el og varme, jf. Europa-Parlamentets og Rådets direktiv 2004/8/EF
(meddelt under nummer K(2006) 6817)
(EØS-relevant tekst)
(2007/74/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets direktiv 2004/8/EF om fremme af kraftvarmeproduktion på grundlag af en efterspørgsel efter nyttevarme på det indre energimarked og om ændring af direktiv 92/42/EØF (1), særlig artikel 4, stk. 1, og
ud fra følgende betragtninger:
(1)
I henhold til artikel 4 i direktiv 2004/8/EF skal Kommissionen fastsætte harmoniserede referenceværdier for effektiviteten ved separat produktion af el og varme bestående af en matrix af værdier, der er differentieret på grundlag af relevante faktorer, herunder bygningsår og brændselstype.
(2)
Kommissionen har i overensstemmelse med artikel 4, stk. 1, i direktiv 2004/8/EF udarbejdet en veldokumenteret analyse. Udviklingen i den bedste tilgængelige og økonomisk forsvarlige teknologi i den periode, som analysen dækker, viser, at der ved fastsættelsen af de harmoniserede referenceværdier for effektiviteten ved separat produktion af el bør tages hensyn til kraftvarmeenhedens bygningsår. Desuden bør der ved beregningen af disse referenceværdier anvendes korrektionsfaktorer for de klimatiske forhold, fordi elproduktionens termodynamik i et brændselsdrevet anlæg afhænger af omgivelsestemperaturen. Derudover bør referenceværdierne korrigeres for sparet nettab, således at der tages højde for de energibesparelser, der følger af den mindre netanvendelse ved decentral produktion.
(3)
Analysen viste derimod, at det ved fastsættelsen af de harmoniserede referenceværdier for effektiviteten ved separat produktion af varme ikke er nødvendigt at tage hensyn til bygningsåret, eftersom der i analyseperioden ikke er sket nogen nævneværdig forbedring af kedlernes nettoenergieffektivitet. Der er heller ikke behov for korrektionsfaktorer for klimaforholdene, fordi varmeproduktionens termodynamik i et brændselsdrevet anlæg ikke er afhængig af omgivelsestemperaturen. Det er heller ikke nødvendigt at korrigere for nettab, eftersom varme altid anvendes tæt på produktionsstedet.
(4)
De harmoniserede referenceværdier er udarbejdet på grundlag af principperne i litra f), i bilag III til direktiv 2004/8/EF.
(5)
Investeringer i kraftvarmeproduktion kræver stabile vilkår og fortsat investortillid. Det vil derfor være hensigtsmæssigt at lade de samme referenceværdier for en kraftvarmeenhed gælde i et længere tidsrum, f.eks. 10 år. Eftersom hovedformålet med direktiv 2004/8/EF er at fremme kraftvarmeproduktion for at opnå primærenergibesparelser, bør der dog gives incitamenter til ombygning af ældre kraftvarmeenheder for at forbedre deres energieffektivitet. Derfor bør referenceværdierne for effektiviteten ved produktion af el i kraftvarmeenheder skærpes fra det elvte år efter den pågældende enheds bygningsår.
(6)
Foranstaltningerne i denne beslutning er i overensstemmelse med udtalelse fra Kraftvarmeudvalget -
VEDTAGET FØLGENDE BESLUTNING:
Artikel 1
Fastsættelse af harmoniserede referenceværdier for effektivitet
De harmoniserede referenceværdier for effektiviteten ved separat produktion af el og varme er fastsat i henholdsvis bilag I og II.
Artikel 2
Korrektionsfaktorer for de harmoniserede referenceværdier for effektiviteten ved separat produktion af el
1. Medlemsstaterne anvender korrektionsfaktorerne i bilag III, litra a), for at tilpasse de i bilag I fastsatte harmoniserede referenceværdier til deres gennemsnitlige klimaforhold.
Korrektionsfaktorerne for de gennemsnitlige klimaforhold anvendes ikke i forbindelse med brændselscellebaseret kraftvarmeteknologi.
Hvis de officielle meteorologiske data for en medlemsstats område viser forskelle i temperaturen på årsbasis på 5 oC eller derover, kan den pågældende medlemsstat med henblik på stk. 1, under forudsætning af, at den underretter Kommissionen, benytte flere klimazoner, idet den anvender metoden i bilag III, litra b).
2. Medlemsstaterne anvender korrektionsfaktorerne i bilag IV for at korrigere de harmoniserede referenceværdier i bilag I for sparet nettab.
Korrektionsfaktorerne for sparet nettab anvendes ikke ved fyring med træ og biogas.
3. Hvis medlemsstaterne anvender både de korrektionsfaktorer, der er anført i bilag III, litra a), og dem, der er anført i bilag IV, anvendes bilag III, litra a), først.
Artikel 3
Anvendelse af de harmoniserede referenceværdier for effektivitet
1. Medlemsstaterne anvender de i bilag I fastsatte harmoniserede referenceværdier for effektivitet, der svarer til kraftvarmeenhedens bygningsår. Disse referenceværdier gælder i 10 år fra kraftvarmeenhedens bygningsår.
2. Fra det elvte år efter kraftvarmeenhedens bygningsår anvender medlemsstaterne de harmoniserede referenceværdier for effektivitet, der i medfør af stk. 1 finder anvendelse på kraftvarmeenheder, der er 10 år gamle. Disse referenceværdier gælder i ét år.
3. I denne artikel forstås der ved en kraftvarmeenheds bygningsår det kalenderår, hvor kraftvarmeenheden påbegynder elproduktionen.
Artikel 4
Ombygning af en kraftvarmeenhed
Hvis en eksisterende kraftvarmeenhed bygges om og investeringsomkostningerne ved ombygningen overstiger 50 % af udgifterne til en ny tilsvarende kraftvarmeenhed, er bygningsåret med henblik på artikel 3 det kalenderår, hvor den ombyggede enhed påbegynder elproduktionen.
Artikel 5
Brændselskombination
Hvis kraftvarmeenheden drives på en kombination af brændselstyper, anvendes de harmoniserede referenceværdier for effektivitet proportionalt med det vægtede gennemsnitsforbrug af de forskellige brændselstyper.
Artikel 6
Adressater
Denne beslutning er rettet til medlemsstaterne.
Udfærdiget i Bruxelles, den 21. december 2006.

Labels: 14